CELEX: 32016D2100
Language: el
Date: 2016-11-30 00:00:00
Title: Εκτελεστική απόφαση (ΕΕ) 2016/2100 της Επιτροπής, της 30ής Νοεμβρίου 2016, με την οποία προσδιορίζεται ότι η προσωρινή αναστολή του προτιμησιακού δασμού που θεσπίστηκε βάσει του μηχανισμού σταθεροποίησης για τις μπανάνες στο πλαίσιο της εμπορικής συμφωνίας μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου, δεν κρίνεται σκόπιμη για τις εισαγωγές μπανανών καταγωγής Περού για το έτος 2016

1.12.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 326/16
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/2100 ΤΗΣ ΕΠΙΤΡΟΠΉΣ
   της 30ής Νοεμβρίου 2016
   με την οποία προσδιορίζεται ότι η προσωρινή αναστολή του προτιμησιακού δασμού που θεσπίστηκε βάσει του μηχανισμού σταθεροποίησης για τις μπανάνες στο πλαίσιο της εμπορικής συμφωνίας μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου, δεν κρίνεται σκόπιμη για τις εισαγωγές μπανανών καταγωγής Περού για το έτος 2016
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για την Ευρωπαϊκή Ένωση και τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 19/2013 του Ευρωπαϊκού Κοινοβουλίου και του Συμβουλίου, της 15ης Ιανουαρίου 2013, σχετικά με την εφαρμογή της διμερούς ρήτρας διασφάλισης και του μηχανισμού σταθεροποίησης για τις μπανάνες στο πλαίσιο της εμπορικής συμφωνίας μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου (1), και ιδίως το άρθρο 15 αυτής,
   Εκτιμώντας τα ακόλουθα:
   
               (1)
            
            
               Με την εμπορική συμφωνία μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου, η οποία ισχύει προσωρινά μεταξύ των μερών, όσον αφορά την Κολομβία από την 1η Αυγούστου 2013 και το Περού από την 1η Μαρτίου 2013, θεσπίστηκε μηχανισμός σταθεροποίησης για τις μπανάνες.
            
         
               (2)
            
            
               Σύμφωνα με τον εν λόγω μηχανισμό, και βάσει του άρθρου 15 παράγραφος 2 του κανονισμού (ΕΕ) αριθ. 19/2013, αν ξεπεραστεί ο καθορισμένος όγκος ενεργοποίησης όσον αφορά τις εισαγωγές νωπών μπανανών (κλάση 0803 90 10 της συνδυασμένης ονοματολογίας της Ευρωπαϊκής Ένωσης της 1ης Ιανουαρίου 2012) από μία εκ των οικείων χωρών, η Επιτροπή εκδίδει εκτελεστική πράξη με την οποία μπορεί είτε να αναστείλει προσωρινά τον προτιμησιακό δασμό που εφαρμόζεται για τις εισαγωγές νωπών μπανανών για τη χώρα αυτή είτε να αποφασίσει ότι μια τέτοια αναστολή δεν κρίνεται σκόπιμη.
            
         
               (3)
            
            
               Η απόφαση της Επιτροπής λαμβάνεται σύμφωνα με το άρθρο 8 του κανονισμού (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου (2), σε συνδυασμό με το άρθρο 4 του εν λόγω κανονισμού.
            
         
               (4)
            
            
               Στις 24 Οκτωβρίου 2016 οι εισαγωγές στην Ευρωπαϊκή Ένωση νωπών μπανανών καταγωγής Περού υπερέβησαν το όριο των 90 000 μετρικών τόνων που καθορίζεται στην ανωτέρω συμφωνία.
            
         
               (5)
            
            
               Στο πλαίσιο αυτό, σύμφωνα με το άρθρο 15 παράγραφος 3 του κανονισμού (ΕΕ) αριθ. 19/2013, η Επιτροπή έλαβε υπόψη τον αντίκτυπο των εν λόγω εισαγωγών στην κατάσταση της αγοράς μπανάνας στην Ένωση προκειμένου να αποφασίσει κατά πόσον ο προτιμησιακός δασμός θα πρέπει να ανασταλεί. Για τον σκοπό αυτό, η Επιτροπή εξέτασε το αποτέλεσμα των εν λόγω εισαγωγών στο επίπεδο τιμών της Ένωσης, στην εξέλιξη των εισαγωγών από άλλες πηγές και στην εν γένει σταθερότητα της αγοράς νωπών μπανανών στην Ένωση.
            
         
               (6)
            
            
               Οι εισαγωγές νωπών μπανανών από το Περού αντιπροσώπευαν το 4,3 % του συνόλου των εισαγωγών στην Ευρωπαϊκή Ένωση νωπών μπανανών που υπόκεινται στον μηχανισμό σταθεροποίησης της μπανάνας όταν υπερέβησαν το καθορισμένο γι' αυτές όριο για το 2016. Επιπλέον, με βάση την περίοδο Ιανουαρίου — Αυγούστου 2016, το Περού αντιπροσωπεύει μόνο το 2 % του συνόλου των εισαγωγών νωπών μπανανών στην Ευρωπαϊκή Ένωση. Με βάση μια πρόβλεψη των εισαγωγών έως το τέλος του 2016 και λαμβάνοντας υπόψη την εξέλιξη των μέχρι τώρα μηνιαίων εισαγωγών για το 2016, οι εισαγωγές μπανανών από το Περού είναι απίθανο να υπερβούν το 2 % του συνόλου των εισαγωγών για ολόκληρο το έτος 2016, δηλαδή το ετήσιο επίπεδο εισαγωγών του Περού θα είναι παρόμοιο με εκείνο του 2015.
            
         
               (7)
            
            
               Η τιμή εισαγωγής από το Περού ανήλθε κατά μέσο όρο στα 718 ευρώ/τόνο για τους πρώτους 8 μήνες του 2016, η οποία είναι κατά 13 % υψηλότερη από τον μέσο όρο τιμών του συνόλου των εισαγωγών νωπών μπανανών στην ΕΕ.
            
         
               (8)
            
            
               Οι εισαγωγές νωπών μπανανών από άλλες παραδοσιακές, μεγάλες εξαγωγικές χώρες, με τις οποίες η ΕΕ έχει επίσης συνάψει συμφωνία ελεύθερων συναλλαγών, ιδίως την Κολομβία, την Κόστα Ρίκα και τον Παναμά, παρέμειναν ως τον Οκτώβριο του 2016 σε μεγάλο βαθμό κάτω από τα όρια που καθορίζονται γι' αυτές σε ανάλογους μηχανισμούς σταθεροποίησης, και ακολουθούν παρόμοιες τάσεις και τιμές ανά μονάδα κατά τα τέσσερα τελευταία έτη. Για παράδειγμα, τον Οκτώβριο του 2016 το επίπεδο των εισαγωγών από την Κολομβία και την Κόστα Ρίκα ήταν, αντίστοιχα, κατά 792 χιλιάδες τόνους και κατά 521 χιλιάδες τόνους κάτω από τα καθορισμένα όρια, το οποίο είναι σημαντικά υψηλότερο από το συνολικό επίπεδο ενεργοποίησης για το Περού για ένα ολόκληρο έτος (90 χιλιάδες τόνοι).
            
         
               (9)
            
            
               Στις αρχές του Οκτωβρίου του 2016 ο μέσος όρος της τιμής χονδρικής πώλησης της μπανάνας στην αγορά της Ένωσης (903 ευρώ/τόνο) δεν παρουσίασε σημαντικές αλλαγές σε σύγκριση με τον μέσο όρο τιμής χονδρικής πώλησης κίτρινης μπανάνας κατά τους προηγούμενους μήνες.
            
         
               (10)
            
            
               Συνεπώς, δεν υπάρχει ένδειξη ότι η σταθερότητα της αγοράς της Ένωσης έχει διαταραχθεί από τις εισαγωγές νωπών μπανανών από το Περού οι οποίες υπερβαίνουν τον καθορισμένο ετήσιο όγκο ενεργοποίησης, ούτε ότι αυτό είχε σημαντικό αντίκτυπο στην κατάσταση των παραγωγών της ΕΕ.
            
         
               (11)
            
            
               Τέλος, δεν υπάρχει ένδειξη απειλής σοβαρής επιδείνωσης ή σοβαρής επιδείνωσης για τους παραγωγούς στις εξόχως απόκεντρες περιοχές της ΕΕ τον Οκτώβριο του 2016.
            
         
               (12)
            
            
               Βάσει της ως άνω εξέτασης, η Επιτροπή κατέληξε στο συμπέρασμα ότι η αναστολή του προτιμησιακού δασμού για τις εισαγωγές μπανανών καταγωγής Περού δεν κρίνεται σκόπιμη,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η προσωρινή αναστολή του προτιμησιακού δασμού για τις εισαγωγές νωπών μπανανών που κατατάσσονται στην κλάση 0803 90 10 της συνδυασμένης ονοματολογίας της Ευρωπαϊκής Ένωσης και κατάγονται από το Περού δεν κρίνεται σκόπιμη κατά το έτος 2016.
   Άρθρο 2
   Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 30 Νοεμβρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 17 της 19.1.2013, σ. 1.
   
      (2)  Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).